Document ID: 32006D0680

ROZHODNUTIE KOMISIE
zo 6. októbra 2006,
ktorým sa mení a dopĺňa rozhodnutie 2003/858/ES, pokiaľ ide o zoznam území, z ktorých je povolený dovoz určitých druhov živých rýb, ich ikier a gamét určených na chovateľské účely v Európskom spoločenstve
[oznámené pod číslom K(2006) 4361]
(Text s významom pre EHP)
(2006/680/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej článok 19 ods. 1,
keďže:
(1)
V rozhodnutí Komisie 2003/858/ES z 21. novembra 2003 ustanovujúcom veterinárne podmienky a požiadavky na udeľovanie osvedčení na dovozy živých rýb, ich ikier a gamét určených na chovateľské účely a živých rýb pochádzajúcich z akvakultúry a výrobkov z nich určených na ľudskú spotrebu (2) sa ustanovuje zoznam tretích krajín alebo ich častí, z ktorých je povolený dovoz určitých druhov živých rýb, ich ikier a gamét určených na chovateľské účely v Spoločenstve.
(2)
V marci 2006 vykonali veterinárni odborníci Spoločenstva kontrolu na mieste v Albánsku s cieľom overiť dodržiavanie ustanovení rozhodnutia 2003/858/ES.
(3)
Z výsledkov tejto kontroly vyplýva, že Albánsko nie je schopné poskytnúť potrebné veterinárne záruky na vývoz živých rýb, ich ikier a gamét určených na chovateľské účely do Spoločenstva.
(4)
Keďže takýto dovoz do Spoločenstva by v Spoločenstve mohol vážne ohroziť zdravotný stav živočíchov pochádzajúcich z akvakultúry, Albánsko by sa malo vypustiť zo zoznamu tretích krajín, z ktorých majú členské štáty povolené dovážať živé ryby, ich ikry a gaméty určené na chovateľské účely v Spoločenstve, stanoveného v prílohe I k rozhodnutiu 2003/858/ES.
(5)
Rozhodnutie 2003/858/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2003/858/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 6. októbra 2006

Labels: 0
3
5
6